[image: ]
Te pōti mai i tāwāhi ki te Pōtitanga Whānui 2026
He mea urutau i te tau 2026 e Accessible Formats Service, Blind Low Vision NZ, Tāmaki makaurau.
Adapted in 2026 by Accessible Formats Service,
Blind Low Vision NZ, Auckland.
He kupu nā te Kaituhi: Ko te tauira kei runga i te whārangi nei ko te tohu o te Kaitiaki Take Kōwhiri.
18pt

Transcriber's Note: The logo at the top of the page is Electoral Commission—Te Kaitiaki Take Kōwhiri. 




Te pōti mai i tāwāhi ki te Pōtitanga Whānui 2026
Ka tuwhera te pōti mai i tāwāhi ki te Pōtitanga Whānui 2026 i te Wenerei, te 21 o Oketopa ki te 7pm o te Hatarei, te 7 o Noema (e ai ki te wā i Aotearoa).
He mōhiohio anō:
· Toro mai ki vote.nz/overseas
· Waea mai ki 0800 36 76 56 (i Aotearoa)
· Waea mai ki +64 9 909 4182 (i tāwāhi, ka pā pea ko ngā utu o te waea mai i tāwāhi.)
· Īmēra mai ki overseas@vote.nz
Ko wai e āhei ana ki te rēhita ki te pōti mai i tāwāhi?
E āhei ana tō rēhita ki te pōti mai i tāwāhi mēnā:
· kua 18 ō tau, pakeke atu rānei
· he wā tōna i roa ake i te 12 marama koe e noho tūmau ana i Aotearoa
· e hāngai ana ki a koe ko tētahi o ēnei:
· he kirirarau rānei koe nō Aotearoa, ā, kua tae 
ā-tinana mai ki Aotearoa i te 3 tau kua hori,
· he kainoho rānei koe i Aotearoa mō ngā take pōti, ā, kua tae ā-tinana mai ki Aotearoa i te 12 marama kua hori.
Ka kīia koe he kainoho mō ngā take pōti mēnā e āhei ana tō noho ki Aotearoa e ai ki te ture, ka mutu, kāore koe e herea kia wehe hei tētahi wā kua āta tohua. E kapi ana i tēnei ko ērā i raro i te kōkota kainoho.
Me he pātai āu mō tō āhei ki te rēhita me te pōti mai i tāwāhi, he mōhiohio anō ka kitea ki vote.nz
Me pēwhea te rēhita
He mea nui kia tika ō taipitopito rēhita kia whai wāhi atu ai koe ki te pōtitanga.
Me tika te rēhitatia ōu, e āhei ai tō tikiake i ō pepa pōti.
E pōti ai koe i tēnei pōtitanga, me rēhita, me whakahou rānei ō taipitopito i mua i te weheruatanga pō o te Hanarei, te 25 o Oketopa (e ai ki te wā i Aotearoa).
He māmā te rēhita, te whakahou rānei i ō taipitopito ki vote.nz mā te whakamahi i tō raihana hautū nō Aotearoa, i tō uruwhenua nō Aotearoa, i tō tuakiri RealMe rānei kua manatokohia.
Ka rēhita ana koe, ka whakahou ana rānei i ō taipitopito:
· me mātua whakamōhio mai e koe te wāhitau whakamutunga i Aotearoa i noho rā koe mō te kotahi marama, neke atu rānei, nā te mea māna e tohu tō rohe pōti.
· me whakauru e koe tō īmēra, nā te mea ka āwhina tēnei i a mātou ki te tuku pārongo ki a koe mō te Pōtitanga Whānui 2026.
Āhea āhei ai tō pōti mai i tāwāhi?
· Hei te Wenerei 21 Oketopa tuwhera ai te pōti mai i tāwāhi.
· Me rēhita, me whakahou rānei ō taipitopito i mua i te weherua pō o te Hanarei 25 Oketopa (e ai ki te wā i Aotearoa).
· Mō ngā pepa pōti ka whakahokia mai mā vote.nz: me uta i mua i te 7pm o te Hatarei 7 Noema (e ai ki te wā i Aotearoa).
· Mō ngā pepa pōti ka whakahokia mai mā tētahi wāhi pōti i tāwāhi: Tirohia ko vote.nz/overseas e kitea ai te wāhi pōti i tāwāhi e pātata katoa ana ki a koe, e mārama ai hoki ko te āhua o tā rātou kohi i ngā pepa pōti (mā te poutāpeta, mā te tae ā-tinana rānei) me te wā e kati ai te kohinga, nā te mea i ētahi wāhi ka rerekē ngā wā.
Me pēwhea te pōti mai i tāwāhi
Ko te ara pōti mai i tāwāhi e māmā katoa ana, e tere katoa ana hoki, ko te tikiake i ō pepa pōti mā vote.nz/overseas
Ka āhei hoki pea tō pōti ā-tinana ki tētahi o ngā wāhi pōti i tāwāhi. Toro mai ki vote.nz/overseas e kitea ai te wāhi pōti i tāwāhi e pātata katoa ana ki a koe me ngā mōhiohio mō ngā ratonga i reira. Tirohia ngā hāora tuwhera i mua i tō haere, nā te mea ka rerekē pea i wāhi kē, ka panoni rānei.
Kāore ngā pepa pōti e tuku aunoatia ki a koe i tāwāhi. 
Kua kore e āhei te kaipōti i tāwāhi ki te tono kia tukua atu ngā pōti mā te poutāpeta i Aotearoa, kia whakahokia mai rānei ngā pepa pōti ki Aotearoa mā te poutāpeta.
Mēnā kei te rārangi matatapu koe, kāore e āhei tō tikiake i ō pepa pōti mā te ipurangi. Me mātua whakapā koe ki te wāhi pōti i tāwāhi e pātata katoa ana ki a koe, hei whakarite i tō tae ā-tinana ki te pōti, i tō tono rānei kia pōti mā te poutāpeta.
Mēnā kāore anō koe kia rēhita i mua i te weheruatanga pō o te Hanarei, te 25 o Oketopa (e ai ki te wā i Aotearoa), kāore e āhei tō tikiake i ō pepa pōti mō tēnei pōtitanga, kāore hoki e whakaaetia tō tae ā-tinana ki te pōti.
Mēnā kāore e āhei tō whai wāhi atu ki ngā ratonga pōti i tāwāhi, me īmēra ki overseas@vote.nz, me waea mai rānei ki +64 9 909 4182 (i tāwāhi—ka pā pea ko ngā utu 
o te waea i tāwāhi).
Kei ngā kōrero tikiake, kei tō pūhera pōti rānei ko ngā mōhiohio katoa mō te āhua o tō whakahoki mai i ō pepa pōti ka oti ana te whakakī.
Te whakakī i ō pepa pōti
E rua ngā pōti a ngā tāngata katoa kua rēhita ki te pōti: 
he pōti ā-rohe, he pōti ā-rōpū hoki.
Ko te pōti ā-rohe hei tohu i te kaitono e hiahia nei koe kia tū hei māngai mō te rohe e rēhitatia nei koe (arā, mō tō rohe pōti).
Ko te pōti ā-rōpū hei tōhu i te rōpū tōrangapū e hiahia nei koe kia tū hei māngai mōu.
I tō puka pōti, tuhia he tohu tika ki te taha o te ingoa o te rōpū tōrangapū me te kaitono ka kōwhiringia e koe.
Me pōti i mua i tō wehe
Mēnā kei Aotearoa koe hei te wā o te pōti, hei te Mane, 
te 26 o Oketopa ki te Hatarei, te 7 o Noema, ka māmā ake te pōti i Aotearoa i mua i tō haere ki tāwāhi.
He mōhiohio mō te wāhi me te wā e āhei ai tō pōti ki vote.nz, waea mai rānei ki 0800 36 76 56 (i Aotearoa).
Te whai tautoko
Mēnā he pātai āu mō te pōti mai i tāwāhi, īmēra mai ki overseas@vote.nz, waea mai rānei ki +64 9 909 4182
(i tāwāhi—ka pā pea ko ngā utu o te waea i tāwāhi) kia whai āwhina ai koe.
Mēnā e kāpō ana koe, e āhua kāpō ana rānei, e hauā 
ā-tinana ana rānei e kore ai e taea ō pepa pōti te whaitohu mēnā kāore koe e āwhinatia, ka āhei pea tō whai wāhi atu ki ngā ratonga tuku kōrero ā-waha.
Toro mai ki vote.nz/dictation ki te rēhita, īmēra mai rānei ki overseas@vote.nz kia wānanga tonuhia tēnei take.

